Document ID: 31999D0317

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Απριλίου 1999
για την αναγνώριση του πλήρως επιχειρησιακού χαρακτήρα της φινλανδικής βάσης δεδομένων για τα βοοειδή
[κοινοποιηθείσα υπό τον αριθμό Ε(1999) 854]
(Τα κείμενα στη φινλανδική και σουηδική γλώσσα είναι τα μόνα αυθεντικά)
(1999/317/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, για την καθιέρωση συστήματος ταυτοποίησης και καταγραφής των βοοειδών και όσον αφορά τη σήμανση βοείου κρέατος και σχετικών προϊόντων(1), και ιδίως το άρθρο 6 παράγραφος 3 πρώτη περίπτωση,
το αίτημα που υπέβαλε η Φινλανδία,
Εκτιμώντας:
(1) ότι, στις 10 Ιουλίου 1998, οι φινλανδικές αρχές υπέβαλαν στην Επιτροπή αίτημα με το οποίο ζητούσαν να αναγνωρισθεί ο πλήρως επιχειρησιακός χαρακτήρας της βάσης τους δεδομένων που εντάσσεται στο φινλανδικό σύστημα εξακρίβωσης της ταυτότητας και κατάρτισης μητρώου βοοειδών· ότι το ανωτέρω αίτημα συνοδευόταν από τις ενδεδειγμένες πληροφορίες, με ημερομηνία ενημέρωσης την 19η Ιανουαρίου 1999·
(2) ότι οι φινλανδικές αρχές δεσμεύτηκαν να βελτιώσουν την αξιοπιστία της βάσης αυτής δεδομένων, κατοχυρώνοντας ειδικότερα ότι η αρμόδια αρχή θα είναι σε θέση να διορθώνει αυτοστιγμεί τυχόν λάθη ή ελλείψεις που μπορεί να ανιχνεύονται αυτόματα ή να προκύπτουν από τις ενδεδειγμένες επιτόπιες επιθεωρήσεις· ότι οι φινλανδικές αρχές δεσμεύθηκαν να εφαρμόσουν τα εν λόγω βελτιωτικά μέτρα το αργότερο στις 30 Απριλίου 1999·
(3) ότι, υπό το πρίσμα της επικρατούσας κατάστασης στη Φινλανδία, είναι σκόπιμο να αναγνωρισθεί ο πλήρως επιχειρησιακός χαρακτήρας της βάσης δεδομένων για τα βοοειδή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από την 1η Μαΐου 1999 αναγνωρίζεται ως πλήρως επιχειρησιακή η φινλανδική βάση δεδομένων για τα βοοειδή.
Άρθρο 2
Η παρούσα απόφαση απευθύνεται στη Φινλανδική Δημοκρατία.
Βρυξέλλες, 28 Απριλίου 1999.

Labels: 12
18
17
6